આ બાબતની માહિતી આપતાં જાગરૂક નાગરિકોની ટીમે મિડ-ડે LOCALને કહ્યું હતું કે ‘અમે કોઈના પેટ પર લાત મારીને રાહદારીઓનો હક મેળવવા લડતા નથી. આથી અમે ફુટપાથ પર સામ્રાજ્ય ફેલાવીને બેઠેલા અને ઘરાકોથી રોડ જૅમ કરીને રાખતા ફેરિયાઓ અને ફૂડ-સ્ટૉલવાળાઓ સામે પ્રેમભરી ચળવળ ચલાવી રહ્યા છીએ. અમે તેમને શિસ્તબદ્ધ બેસવાની અને તેમનો ધંધો કરવાની માર્ગદર્શિકા પણ આપી હતી. જોકે તેમના કાને અમારી વાત પહોંચતી જ નથી. તેઓ મનસ્વી રીતે તેમનો બિઝનેસ કરી રહ્યા હોવાથી અમારા અનેક સભ્યો હવે રોષમાં આવી ગયા છે. આમ છતાં, અમે હજી પણ ગાંધીગીરીનો માર્ગ અપનાવી તેમના પર નિયંત્રણ લાવવા માટે પ્રયાસ કરી રહ્યા છીએ.’